स्वास्थ्य एवं परिवार कल्याण मंत्रालय
डॉ. हर्षवर्धन ने दिल्ली के लोगों के साथ योग करते हुए अंतर्राष्ट्रीय योग दिवस मनाया
"प्रधानमंत्री श्री नरेंद्र मोदी जी ने आज के दौर में योग को लोकप्रिय बनाने की नींव रखी"
देश में कोविड-19 से लड़ाई के तनाव को दूर करने के लिए प्राणायाम की मदद ली : डॉ हर्षवर्धन
इस संकट ने दिखाया है कि स्वास्थ्य ही सबसे बड़ी संपदा है
"कोविड उपयुक्त व्यवहार के सामाजिक टीके और टीकाकरण की बढ़ी हुई रफ्तार से आने वाले महीनों में इस स्थिति को सामान्य करने में मदद करेगी"
18+ की आबादी के लिए मुफ्त टीके को सार्वभौमिक बनाने के लिए प्रधानमंत्री जी का धन्यवाद
केंद्रीय स्वास्थ्य और परिवार कल्याण मंत्री डॉ. हर्षवर्धन ने आज दिल्ली के कश्मीरी गेट के महाराजा अग्रसेन पार्क में अपने निर्वाचन क्षेत्र के लोगों के साथ 7वां अंतर्राष्ट्रीय योग दिवस मनाया।
योग के दौरान यहां सोशल डिस्टेंसिंग का पालन करती लोगों की सीमित भीड़ इस आयोजन में प्रतीकात्मक रूप से "योग फॉर वेलनेस" के संदेश को सुदृढ़ कर रही था। 7वें अंतर्राष्ट्रीय योग दिवस का ये संदेश देश में चल रही कोविड-19 महामारी को देखते हुए था। योग ने इस महामारी के दौरान तब चिंता और अवसाद को रोकने में महत्वपूर्ण भूमिका निभाई, जब लोगों ने इस रोग का संचार रोकने के लिए खुद को घरों में आइसोलेट कर लिया था।
केंद्रीय स्वास्थ्य मंत्री ने कहा कि हालांकि कोविड नियमों के कारण पिछले वर्षों की तुलना में इस बार का आयोजन सादा है, लेकिन जनमानस में समग्र स्वास्थ्य को बढ़ावा देने में अपनी भूमिका के कारण योग का महत्व कई गुना बढ़ गया है। डॉ. हर्षवर्धन ने प्रधानमंत्री को उनके व्यापक विज़न के लिए शुक्रिया कहा कि उन्होंने 2014 में संयुक्त राष्ट्र द्वारा अंतर्राष्ट्रीय योग दिवस को संस्थागत करवाकर योग को दुनिया भर में मान्यता दिलाई। उन्होंने कहा, "प्रधानमंत्री श्री नरेंद्र मोदी जी ने मौजूदा समय में योग को लोकप्रिय बनाने की नींव रखी है।"
डॉ. हर्षवर्धन ने समझाया कि क्यों योग की उनके दिल में हमेशा एक खास जगह रही है: “इस महामारी ने दिखाया है कि स्वास्थ्य ही सबसे बड़ी संपदा है। सभी इंसानों के बीच समानांतर रूप से स्वास्थ्य और चरित्र के विकास को प्रोत्साहित किया जाना चाहिए। एक स्वास्थ्य मंत्री के रूप में अपने पूरे कार्यकाल के दौरान जब मैं ज्यादातर समय कोविड-19 का मुकाबला करने में व्यस्त था, तब मैंने काम से तनाव को दूर करने के लिए प्राणायाम की शरण ली और कार्यालय के बाद मैं एक घंटे पैदल चलता था। प्राणायाम के दौरान सांस आसानी से लेने की क्षमता ने मुझे ये मानसिक भरोसा भी दिलाया कि मैं कोविड से संक्रमित नहीं था।”
उन्होंने इस मौके पर मौजूद ऐसे सभी लोगों के प्रति अपनी गहरी संवेदना व्यक्त की, जिन्होंने शायद अपने प्रियजनों को कोविड-19 में खो दिया हो। उन्होंने कहा, "योग और ध्यान के अलावा लोगों को कोविड अनुरूप व्यवहार का भी सख्ती से पालन करना चाहिए जो एक ऐसा सामाजिक टीका है जो पिछले साल से हमारे पास मौजूद है, और उन्हें खुद को व अपने परिवार के प्रत्येक योग्य सदस्य को टीका लगवाने के लिए भी कोशिश करनी चाहिए।" उन्होंने सभी से आग्रह किया कि वे अपने स्वास्थ्य की रक्षा करें, मास्क ठीक से पहनें, नियमित रूप से साबुन से हाथ धोएं और भीड़-भाड़ वाली जगहों पर जाने से बचें।
टीकाकरण अभियान के सार्वभौमिकरण के लिए प्रधानमंत्री को धन्यवाद देते हुए उन्होंने फिर से अपनी अपील को दोहराया कि सभी लोग खुद को और अपने परिवार के सभी पात्र सदस्यों को टीका लगवाएं। उन्होंने इस बात पर संतोष व्यक्त किया कि देश में 28 करोड़ खुराक अब तक लगाई जा चुकी है और कहा कि उत्पादन क्षमता में बढ़ोतरी के कारण लगातार हर महीने टीकों की उपलब्धता में जैसे वृद्धि हो रही और निकट भविष्य में कई नए टीके मंजूरी के इंतजार में हैं, ऐसे में टीकाकरण की बढ़ी हुई रफ्तार से हमारे देश को कोविड-19 के खिलाफ तेजी से प्रतिरक्षित करने में मदद मिलेगी। डॉ. हर्षवर्धन ने सभी को आगाह भी किया कि वे अनुमोदित कोविड टीकों के बारे में गलत सूचनाओं पर ध्यान न दें।